b"\n_START_ARTICLE_\nVelika nagrada Francije 1939\n_START_SECTION_\nPred dirko\n_START_PARAGRAPH_\n\xc5\xa0panska dr\xc5\xbeavljanska vojna se je kon\xc4\x8daka, toda italijanski dirka\xc4\x8di in mo\xc5\xa1tva so \xc5\xa1e vedno bojkotirali francoske dirke. Auto Union je dobil za Tazia Nuvolarija posebno dovoljenje za nastop. Dirka\xc4\x8de Alfe Romeo je uradno na dirko prijavil Christian Kautz, da ne bi imeli te\xc5\xbeav z italijanskimi oblastmi. Talbot je prvi\xc4\x8d nastopil z novim dirkalnikom Talbot MC, ostala dva dirkalnika sta bila Talbot MD. Ecurie Lucy O'Reilly Schell je na dirko pripeljal dva dirkalnika Delahaye 145, Mercedes-Benz pa je na dirko pripeljal tri dirkalnike, vse z dvostopenjskimi superkompresorji, kot tudi Auto Union, ki je nastopal s \xc5\xa1tirimi dirkalniki. Mercedesovi dirka\xc4\x8di so bili na prostih treningih najhitrej\xc5\xa1i. Na dolgih ravninah dirkali\xc5\xa1\xc4\x8da so dirka\xc4\x8di dosegali hitrosti prek 300 km/h. \xc5\xbde prvi dan prostih treningov je Hermann Lang postavil \xc4\x8das 2:27,7, ki ga nikomur ni uspelo premagati, in osvojil je najbolj\xc5\xa1i \xc5\xa1tartni polo\xc5\xbeaj. V prvo vrsto sta se uvrstila \xc5\xa1e Rudolf Caracciola in Nuvolari.\n_START_SECTION_\nDirka\n_START_PARAGRAPH_\nZaradi plohe je bil \xc5\xa1tart dirke nekoliko prestavljen. Znak za za\xc4\x8detek dirke je dal Raymond Roche, najbolje je \xc5\xa1tartal Nuvolari, za njim so se uvrstili Caracciola, Lang in Manfred von Brauchitsch. Ve\xc4\x8d dirka\xc4\x8dev v ospredju se je pred prvim ovinkom pri vasi Gueux borilo za vodstvo. Caracciola je posku\xc5\xa1al prehiteti Langa, toda pretiraval je, zdrsnil s steze, tr\xc4\x8dil v hi\xc5\xa1o in predrl rezervoar za gorivo. Po koncu prvega kroga je Nuvolari vodil sekundo in pol pred Langom, sledili so jima \xc5\xa1e Hermann Paul M\xc3\xbcller, Georg Meier, von Brauchitsch in Hans Stuck, ki so bili skupaj, Philippe \xc3\x89tancelin pa je \xc5\xbee zaostajal. Za vodstvo sta se silovito borila Nuvolari in Lang, dokler slednjemu ni uspelo prehiteti italijanskega dirka\xc4\x8da v petem krogu in za\xc4\x8del mu je rahlo be\xc5\xbeati. Von Brauchitsch je uspel prehiteti Meierja za \xc4\x8detrto mesto in za\xc4\x8del napadati M\xc3\xbcllerja. Po sedmih krogih je imel Lang pet sekund prednosti pred Nuvolarijem, ostali so zaostajali pol minute in ve\xc4\x8d. Nuvolari se \xc5\xa1e ni vdal in oba sta dirkala na polno, toda le do osmega kroga, ko je odstopil zaradi okvare menjalnika. Lang je imel zdaj osemintrideset sekund prednosti pred M\xc3\xbcllerjem in von Brauchitschem. V desetem krogu je odstopil Raymond Mays zaradi okvare rezervoarja._NEWLINE_V \xc5\xa1estnajstem krogu je imel Lang \xc5\xbee minuto prednosti, krog kasneje je nenadoma odstopil von Brauchitsch zaradi zlomljenega bata. Lang je v devetnajstem krogu postavil nov rekord steze, krog kasneje pa mu je Alfred Neubauer signaliziral naj nekoliko upo\xc4\x8dasni, ker je bil \xc5\xa1e edini Mercedesov dirka\xc4\x8d proti trem Auto Unionovim. V dvaindvajsetem krogu sta na svoja postanka v boksu zapeljala M\xc3\xbcller in Stuck, oba sta trajala pol minute. Mehaniki so ob postanku Meierja polili gorivo in dirkalnik se je v\xc5\xbegal. Ogenj je bil \xc5\xbee kmalu poga\xc5\xa1en, tako da je Meier sedel nazaj v svoj dirkalnik in nadaljeval z dirko, pri tem pa je hladil ope\xc4\x8deno roko. Lang je po petintrideset sekundnem postanku zadr\xc5\xbeal vodstvo, naredil je minuto in pol prednosti, toda nenadoma se je za\xc4\x8delo mo\xc4\x8dno kaditi iz njegovega dirkalnika. Posku\xc5\xa1al je nadaljevati, toda v \xc5\xa1estintridesetem krogu mu je po\xc4\x8dil bat, in odstopil je \xc5\xa1e zadnji Mercedesov dirka\xc4\x8d. Vodstvo je s tem prevzel M\xc3\xbcller in ga s previdnim dirkanjem zadr\xc5\xbeal do cilja za svojo edino zmago kariere, kljub nekaj manj\xc5\xa1im ploham. Drugo mesto je osvojil Meier na svoji drugi dirke kariere, Ren\xc3\xa9 Le B\xc3\xa8gue pa je bil tretji."